Michael Johansen (fodboldspiller)

Michael Johansen (født 22. juli 1972) er en dansk tidligere fodboldspiller, der spillede det meste af karrieren som offensiv midtbanespiller for F.C. København og Bolton Wanderers F.C. i England. Han afsluttede karrieren i AB. Michael Johansen opnåede endvidere to kampe for det danske fodboldlandshold og var med til OL i 1992. 

Michael Johansen er tvillingebror til fodboldspilleren Martin Johansen, som han spillede sammen med i bl.a. B 1903 og FCK. Han er i dag fodboldagent.

Klubkarriere
Michael Johansen blev født i Glostrup og begyndte sammen med tvillingebroderen Martin Johansen som fire-årig at spille fodbold i den lokale klub Rosenhøj BK. De skiftede senere til KB, hvor de i 1990 debuterede for klubbens førstehold i den bedste danske række, 1. division. KB rykkede ned i den nye 1. division, og tvillingerne skiftede til B 1903 i 1991, hvor de bl.a. var med i B1903's 6-2 sejr over Bayern München på Gentofte stadion. 

I 1992 blev F.C. København etableret som en overbygning af B 1903 og KB, og tvillingerne spillede herefter for FCK, der vandt sit første mesterskab i 1992-93-sæsonen. Michael Johansen opnåede i alt 136 kampe for FCK (heraf 114 superligakampe) med 24 mål inden han blev skilt fra tvillingebroderen Martin, da han i 1996 blev solgt til den engelske klub Bolton Wanderers i den næstbedste række. Michael Johansen fik i England tilnavnet "Smurf" (smølfen) og var med til at spille Bolton til Premier League i 1997–98 sæsonen, hvor klubben dog kun opnåede en enkelt sæson. Han var endvidere med til at føre Bolton til semifinalen i FA Cup'en mod Aston Villa, men var medvirkende til at klubben røg efter i straffesparkkonkurrencen, da han og Allan Johnston brændte deres straffespark. Michael Johansen spillede 137 ligakampe for Bolton, hvor han scorede 16 mål.

Efter opholdet i Bolton vendte Johansen i juni 2000 tilbage til Danmark, hvor han skrev kontrakt med for Superligaens bronzevindere AB. Da AB rykkede ned i 1. division efter 2003-04 sæsonen, indstillede Martin Johansen sin karriere.

Landsholdskarriere 
Som ungdomsspiller opnåede han 16 kampe for U19-landsholdet (1988-91) og 12 kampe for U21-landsholdet (1990-93). Han blev udtaget til det danske olympiske fodboldhold, der deltog ved OL i 1992, men opnåede dog ikke spilletid under turneringen. 

Han deltog med Ligalandsholdet i tre kampe i Asien i februar 1994 og i en enkelt kamp i januar 1995 i Canada.

Da Morten Olsen blev landstræner i 2000 blev Michael Johansen udtaget til det danske A-landshold, og han fik debut i Danmarks sejr ovr Færøerne den 16. august 2000. Han spillede yderligere én enkelt landskamp, da han den 20. november 2002 blev skiftet ind i det 82. minut for Dennis Rommedahl i en venskabskamp mod Polen. 

Han blev i 2003 atter udtaget til Ligalandsholdet, og spillede i januar og februar 2003 tre kampe i Asien.

Hæder og resultater 
DBU
 Årets U19-talent (sammen med tvillingebroderen Martin) (1990)

FCK
 Årets spiller 1995
 Optaget i FCK's "Legends Club"

Bolton Wanderers
 Vinder af Football League First Division 1996–97

Noter

Eksterne henvisninger
 

Fodboldspillere fra FC København
Fodboldspillere fra Bolton Wanderers F.C.
Fodboldspillere fra Kjøbenhavns Boldklub
Fodboldspillere fra B 1903
Fodboldspillere fra Akademisk Boldklub
Deltagere for Danmark ved sommer-OL 1992
Fodboldlandsholdsspillere fra Danmark
Midtbanespillere (fodbold)
Tvillinger fra Danmark